Scottie Pippen se vraća u Chicago Bullse (20/7/03) - 2003-07-20
A, na Tour de France, prednost Lancea Armstronga se topi pred napredovanjem Jana Ulricha
Scottie Pippen vraća se u Chicago Bullse, kako je sinoć objavio glasnogovornik kluba. Pojedinosti nije želio iznijeti, no, one će možda biti objavljene danas, istodobno kad i službena objava o njegovom pristupanju klubu, s kojim je proveo 11 sezona, od kojih je sedam puta bio u All-Star ekipi. Posljednje četiri godine, Pippen je proveo u Portland Trailblazersima. U NBA, inače, ovih dana više mjesta pripada sudskim nego košarkaškim vijestima. Osim Kobeja Bryanta, za koga se svi komentatori slažu da će mu, bez obzira na ishod suđenja i proglašenje nevinim ili krivim, karijera trpiti od negativnog publiciteta, tu je sad i Samaki Walker, koji je posljednje dvije sezone proveo također u Los Angeles Lakersima, a sada je 'slobodni strijelac'. Protiv njega je podignuta optužnica zbog vožnje u pijanom stanju, nakon prometne nesreće početkom mjeseca. Walker će se pojaviti pred sudom 30. ovog mjeseca. Na biciklističkoj utrci Tour de France, Jan Ulrich sve više smanjuje prednost Lancea Armstronga. Razlika između njih dvojice sada iznosi samo 15 sekundi. U četiri ranije godine, Armstrong je u isto ovo vrijeme imao između 8 i 2 i pol minute prednosti pred najbližim konkurentom. Iz tenisa vijest da su u dvoboju za ostanak u Svjetskoj skupini Fed Cupa, hrvatske tenisačice povele protiv Brazilki s 2-0. Silvija Talaja je imala teški meč protiv Brune Colosio, dok Karolina Šprem nije imala problema protiv Joane Cortez. Iz nogometa - brazilski reprezentativac Ronaldinho potpisao petogodišnji ugovor s Barcelonom, kako je jučer objavljeno na web sajtu ovog kluba. Mediji izvješćuju da je Barcelona platila njegovom bivšem klubu Paris St. Germainu između 25 i 30 milijuna eura. Ronaldino i PSG su vodili pregovore i s Manchester Unitedom i Real Madridom.